
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595 



Р Е Ш Е Н И Е
№ РС–840–19–005
			

Днес, на 15.01.2020 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:


	Сотир Цацаров - Председател
	Антон Славчев - Заместник-председател
Член: Силвия Къдрева
Член: Пламен Йоцов

     
                       			      У С Т А Н О В И:


Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01/С-840/31.10.2019 г.
Сигналът е насочен против Юксел Х. Азис – общински съветник в Общински съвет К.
В сигнала се съдържат твърдения за това, че Юксел Азис едновременно заема длъжностите общински съветник в Общински съвет К. и главен счетоводител в общинско дружество „***“ към Община К., в противоречие с разпоредбата на чл. 30, ал. 4, т. 4 от ЗМСМА.
Към сигнала са  приложени Правилник за устройството и дейността на ОП „***“ към Община К., извадки от ЗМСМА и Закона за общинската собственост, извадка от бюджета на Община К. за 2019г., копия от фактури.
КПКОНПИ служебно е събрала следните писмени доказателства: удостоверение за избран общински съветник по чл. 87, ал. 1, т. 26 и чл. 453, ал. 5 от Изборния кодекс № 40/02.11.2019г. на Общинска избирателна комисия К., клетвен лист на Юксел Х. Азис, Трудов договор № 52/17.11.2010г., Допълнително споразумение към трудов договор № 28/01.04.2019г., писмо с изх.№ 6-1/09.01.2020 г. от Председателя на Общински съвет – К.

От събраните в хода на административното производство доказателства Комисията установи следното от фактическа страна:

Сигналът е подаден от физическо лице с посочени три имена, адрес и е подписан.
Юксел Х. Азис е общински съветник в Общински съвет К., съгласно Решение № 141 от 29.10.2019г. на ОИК К. и клетвен лист от 08.11.2019г. 
Юксел Х. Азис, ЕГН: *** заема длъжността главен счетоводител в Общинско предприятие „***“, Булстат ***, считано от 17.11.2010г., съгласно трудов договор № 52/17.11.2010г.

Съгласно писмо с изх.№ 6-1/09.01.2020 г. от Председателя на Общински съвет – К., Юксел Х. Азис – общински съветник в Общински съвет – К. за мандат 2019 – 2023 г., не е взимал участие при обсъждане и гласуване на решения в Общински съвет К. относно общинско предприятие „***“ към Община К.

При така установената фактическа обстановка, Комисията стигна до следните правни изводи:

Сигналът е образуван при условията на чл. 47, ал. 1 от ЗПКОНПИ.

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.

Юксел Х. Азис като общински съветник в Общински съвет К. е лице, заемащо висша публична длъжност по чл. 6, ал. 1, т. 32 от ЗПКОНПИ.

В сигнала не се съдържат конкретни данни за твърдяно нарушение на Глава Осма от ЗПКОНПИ от Юксел Х. Азис, а и в хода на производството не се събраха доказателства същият, в качеството си на общински съветник и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, да е упражнил правомощия по служба по отношение на ОП „***“ към Община К., в периода от встъпването му като общински съветник на 08.11.2019г. до 09.01.2020г., което се потвърждава от получено от Общински съвет К. писмо с изх.№ 6-1/09.01.2020 г. от Председателя на Общински съвет – К.
Липсата на упражнени правомощия по служба от лицето, заемащо висша публична длъжност, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по  ЗПКОНПИ.

Твърденията в сигнала са изцяло за несъвместимост.  
Несъвместимостта не представлява конфликт на интереси, а нормата на §1, т.7 от ЗПКОНПИ препраща към Конституцията или специален закон, в които се съдържат и правилата за нейното установяване, както и компетентните да сторят това органи, а именно - органът по избора или назначаването.  

Предвид изложеното, на основание чл. 74, ал. 1 и ал. 2 ЗПКОНПИ, Комисията за противодействие на корупцията и за отнемане на незаконно придобитото имущество 
Р Е Ш И:

НЕ УСТАНОВЯВА конфликт на интереси по отношение на Юксел Х. Азис, ЕГН: ***, общински съветник в Общински съвет К. и в това си качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ поради липса на упражнени правомощия по служба по отношение на общинско предприятие „Обредни дейности“ към Община К., Булстат ***, за периода 08.11.2019г. – 09.01.2020г.

	ПРЕПРАЩА сигнал с рег. № ЦУ 01/С-840/31.10.2019г. на КПКОНПИ по компетентност на Постоянната комисия по чл. 72, ал. 2, т. 3 от ЗПКОНПИ в Общински съвет К. за предприемане на необходимите действия. След приключване на проверката, председателят на Постоянната комисия по чл. 72, ал. 2, т. 3 от ЗПКОНПИ в Общински съвет К. следва да уведоми КПКОНПИ за резултатите от същата.

	Препис от Решението да се изпрати на Окръжна прокуратура К., с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 



КОМИСИЯ:

                                ПРЕДСЕДАТЕЛ:………………………………..…/СОТИР ЦАЦАРОВ/

        ЗАМЕСТНИК - ПРЕДСЕДАТЕЛ:………………/АНТОН СЛАВЧЕВ/

                                ЧЛЕН:…………………......….…………..............…/ПЛАМЕН ЙОЦОВ/

                                 ЧЛЕН:…………………………………………..../СИЛВИЯ КЪДРЕВА/

